དེར་བརྟེན་སྔ་མོ་མིའི་དཀའ་ངལ་ཟེར་བ་དེ་གཙོ་བོ་ལྟོ་གོས་ཀྱི་དཀའ་ངལ་ཆགས་བསྡད་ཡོད་རེད།དངོས་པོ་ཡར་རྒྱས་ཕྱིན་ན་ལྟོ་གོས་ཀྱི་དཀའ་ངལ་སེལ་གྱི་རེད་བསམ་པའི་ལྟོ་གོས་ཀྱི་དཀའ་ངལ་སེལ་བའི་དོན་དུ་ཚན་རིག་ལ་ཡིད་ཆེས་བྱས།འཕྲུལ་ཆས་ལ་ཡིད་ཆེས་བྱས་ནས་ཧ་ལམ་དེ་དག་སྐྱབས་ཀྱི་བཟོ་ལྟ་བུ་ཞིག་ཡོད་རེད།དེ་དག་སྐྱབས་སུ་བཟུང་བའི་ཐོག་ནས་འབད་བརྩོན་བྱས་ནས་ཕྱིའི་ལུས་ཟོལ་ལ་བརྟེན་པའི་སྡུག་བསྔལ་མང་པོ་ཞིག་སེལ་ཡོད་རེད།ནད་ན་ཚ་མང་པོ་ཞིག་ཉུང་དུ་ཕྱིན་ཡོད་རེད།འཕྲོད་བསྟེན་ཡར་རྒྱས་ཕྱིན་པ་ལ་བརྟེན་ནས་མི་ཚེ་རིང་དུ་ཕྱིན་ཡོད་རེད།ཡིན་ན་ཡང་རིམ་པས་རིམ་པས་ཕྱི་དངོས་པོའི་མཐུན་རྐྱེན་ཡག་པོ་དང༌།འཕྲོད་བསྟེན་ཡར་རྒྱས་ཕྱིན་ནས་ཚེ་རིང་དུ་བསྡད་པ་དེ་འདྲ་ཡོང་གི་ཡོད་པ་རེད་དེ།སེམས་མ་སྐྱིད་པ་བྱས་ནས་མི་མང་པོ་ཞིག་རང་ཤི་རྒྱག་མཁན་ཡོང་གི་འདུགདེ་ཚོའི་གྲས་དེ་དངོས་པོ་ཡར་རྒྱས་ཞེ་དྲག་ཕྱིན་པའི་ལུང་པ་དེ་ཚོའི་ནང་ལ་སེམས་མ་སྐྱིད་པ་བྱས་ནས་རང་ཤི་རྒྱག་མཁན་མང་དུ་འགྲོ་སྡོད་ཀྱི་འདུགསེམས་འཁྲུག་ནས་མ་སྐྱིད་པ་བྱེད་མཁན་མང་པོ་ཡོང་གི་ཡོད་རེད།སེམས་ཀྱི་ན་ཚའི་རྐྱེན་པས་རེད།དེ་རིང་ཁ་སང་སེམས་ཀྱི་ན་ཚ་ལ་སྨན་བཅོས་བྱེད་པའི་རྩོལ་བ་བྱེད་མཁན་མང་པོ་ཞིག་ཡོང་གི་འདུགདེ་འདྲ་ཡིན་དུས་ང་རང་ཚོས་ཉམས་མྱོང་གི་ཐོག་ནས་ཤེས་ཀྱི་རེད།ང་ཚོ་མི་ལ་གཙོ་བོ་ལུས་ཟོལ་ལ་བརྟེན་པའི་སྡུག་བསྔལ་དང༌།ཡིད་བློ་ལ་བརྟེན་པའི་སྡུག་བསྔལ་གཉིས་ཡོད་པ་གསལ་པོ་ཞེ་དྲག་རེད།གཉིས་པོ་དེའི་ནང་ནས་མི་ལ་བསམ་བློ་གཏོང་རྒྱུ་མང་པོ་ཡོད་པ་དང༌།རྣམ་དཔྱོད་བཀྲ་པོ་ཞེ་དྲག་ཡོད་པ་ཡིན་དུས།དེའི་རྐྱེན་པས་རེ་དོགས་མང་པོ་ཞིག་ཆགས།རེ་དོགས་དེའི་རྐྱེན་པས་སྡུག་བསྔལ་ཡོང་བསྡད་པ་ཞིག་ཆགས་ཀྱི་ཡོད་རེད།རྣམ་དཔྱོད་ཞེ་དྲག་མེད་པའི་དུད་འགྲོའི་རིགས་དེ་ཚོ་ལ་ཡིད་བློ་ལ་བརྟེན་པའི་སྡུག་བསྔལ་ཡོང་གི་ཡོད་རེད་དེ།གཙོ་བོ་ལུས་ཟོལ་ལ་བརྟེན་པ་རེད་འདུག